Yaponiya O‘zbekiston fuqarolari uchun viza berish tartibini soddalashtirdi

Yaponiya O‘zbekiston fuqarolari uchun viza berish tartibini soddalashtirdi. Bu ma’lumotni mamlakatning O‘zbekistondagi elchixonasi ham tasdiqladi, deya xabar berdi UzNews.

Yangi qoidalar 5-iyundan kuchga kirdi.
Ularga ko‘ra, endi O‘zbekiston fuqarolari turizm maqsadida sayohat qilgan taqdirda, shu paytgacha Yaponiya sayyohlik kompaniyalari tomonidan talab qilingan barcha hujjatlarni (tashrif dasturi, kafolat xati va hokazo) taqdim etishi shart emas.
Faqat talabgor tayyorlaydigan hujjatlar topshiriladi. Yaponiyaga bir marotabadan ko‘proq borgan taqdirda maksimal muddati 5 yil bo‘lgan ko‘p karrali viza olish mumkin.
Ish yuzasidan, konferensiya, madaniy almashuvlarda ishtirok etishga borganda yoki qarindosh va tanishlarini ko‘rish uchun safar qilganda, talabgor mustaqil ravishda xarajatlarni ko‘targan taqdirda, yapon tomonidan taklif sababini izohlovchi va tashrif dasturi bayon etilgan maktub taqdim etilishi kifoya.
Ikki holatda ham Yaponiyaga bir marotabadan ko‘proq borgan taqdirda maksimal muddati 5 yil bo‘lgan ko‘p karrali viza olish mumkin.